b'\n_START_ARTICLE_\nRoman Herzog\n_START_SECTION_\nBiografija\n_START_PARAGRAPH_\nPuikiai baig\xc4\x99s abit\xc5\xabr\xc4\x85 (vidurkis \xe2\x80\x93 1,0 bal\xc5\xb3), nuo 1953 m. Miuncheno universitete (LMU) studijavo teis\xc4\x99. 1957 m. i\xc5\xa1laik\xc4\x97 pirm\xc4\x85j\xc4\xaf, 1961 m. \xe2\x80\x93 antr\xc4\x85j\xc4\xaf valstybin\xc4\xaf teis\xc4\x97s egzamin\xc4\x85. 1958 m. apgyn\xc4\x97 disertacij\xc4\x85, teis\xc4\x97s moksl\xc5\xb3 daktaras._NEWLINE_Iki 1964 m. LMU prof. Theodor Maunzo mokslinis asistentas, pareng\xc4\x97 habilitacij\xc4\x85. Iki 1965 m. LMU privatdocentas (d\xc4\x97st\xc4\x97 teis\xc4\x99), nuo 1965 m. Berlyno laisvojo universiteto ordinarinis profesorius, Valstybin\xc4\x97s teis\xc4\x97s ir politikos katedros ved\xc4\x97jas, 1967-1968 m. Teis\xc4\x97s fakulteto dekanas, 1968-1969 m. prodekanas. Nuo 1969 m. \xc5\xa0pajero Vokietijos vie\xc5\xa1ojo administravimo auk\xc5\xa1tosios mokyklos (vok. Deutsche Hochschule f\xc3\xbcr Verwaltungswissenschaften Speyer) Bendrosios valstyb\xc4\x97s teorijos ir politikos katedros ved\xc4\x97jas, 1971-1972 m. rektorius._NEWLINE_Kartu su kitais konstitucionalistais para\xc5\xa1\xc4\x97 ir i\xc5\xa1leido standartiniu tapusiu Vokietijos Konstitucijos komentar\xc4\x85 (Grundgesetz-Kommentar Maunz/D\xc3\xbcrig/Herzog/Scholz). 1981-1994 m. vienas i\xc5\xa1 krik\xc5\xa1\xc4\x8dioni\xc5\xa1kojo savaitra\xc5\xa1\xc4\x8dio Christ und Welt \xe2\x80\x93 Rheinischer Merkur leid\xc4\x97j\xc5\xb3._NEWLINE_2000 m. ved\xc4\x97 6 laidas "Hercogas kalbasi su..." (Herzog spricht mit\xe2\x80\xa6) Bavarijos radijuje (vok. Bayerischer Rundfunk)._NEWLINE_1958 m. ved\xc4\x97 Christiane Krau\xc3\x9f. S\xc5\xabn\xc5\xabs Markus (g. 1959 m.) ir Hans Georg (g. 1964 m.). Christiane Herzog mir\xc4\x97 2000 m. bir\xc5\xbeelio 19 d. Miunchene, palaidota Landshute._NEWLINE_2001 m. ved\xc4\x97 Alexandra Freifrau von Berlichingen (g. 1941 m.), mergaut. fon Vultejus.'